**AGENȚIA PENTRU PROTECȚIA MEDIULUI BISTRIȚA-NĂSĂUD**

**DECIZIA ETAPEI DE ÎNCADRARE**

**Proiect 20 iunie 2024**

Ca urmare a solicitării de emitere a acordului de mediu adresată de PRIMĂRIA ORAȘULUI NĂSĂUD, cu sediul în orașul Năsăud, Piața Unirii, nr. 16, județul Bistrița-Năsăud, pentru proiectul:**Reabilitare și dotare baza sportivă „Progresul” Năsăud, județul Bistrița-Năsăud**,propus a fiamplasat în orașul Năsăud, str. Vasile Nașcu, fn, județul Bistrița-Năsăud,înregistrată la Agenţia pentru Protecţia Mediului Bistriţa-Năsăud cu nr. 2743/29.02.2024, ultima completare cu nr. 7882/20.06.2024, în baza Legii nr. 292/2018 privind evaluarea impactului anumitor proiecte publice şi private asupra mediului şi a Ordonanţei de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări și completări prin Legea nr. 49/2011, cu modificările şi completările ulterioare,

**Agenţia pentru Protecţia Mediului Bistriţa-Năsăud decide**, ca urmare a consultărilor desfăşurate în cadrul şedinţei Comisiei de Analiză Tehnică din data de 19.06.2024, **că proiectul**: Reabilitare și dotare baza sportivă „Progresul” Năsăud, județul Bistrița-Năsăud,propus a fiamplasat în orașul Năsăud, str. Vasile Nașcu, fn, județul Bistrița-Năsăud, **nu se supune evaluării impactului asupra mediului**.

**Justificarea prezentei decizii:**

**I.** **Motivele pe baza cărora s-a stabilit necesitatea neefectuării evaluării impactului asupra mediului sunt următoarele:**

Proiectul **intră sub incidenţa Legii nr. 292/2018** privind evaluarea impactului anumitor proiecte publice şi private asupra mediului, fiind încadrat în Anexa 2, la punctul **13,** lit. a) orice modificări sau extinderi, altele decât cele prevăzute la pct. 24 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului.

Proiectul propus **nu intră sub incidența art. 28** din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări și completări prin Legea nr. 49/2011, cu modificările și completările ulterioare.

Proiectul propus **nu intră sub incidența art. 48 și 54** din Legea apelor nr. 107/1996, cu modificările și completările ulterioare.

Proiectul a parcurs etapa de evaluare iniţială şi etapa de încadrare, din analiza listei de control pentru etapa de încadrare, definitivată în cadrul ședinței C.A.T. şi în baza criteriilor de selecţie pentru stabilirea necesităţii efectuării evaluării impactului asupra mediului din Anexa 3 la Legea nr. 292/2018, nu rezultă un impact semnificativ asupra mediului al proiectului propus.

Pe parcursul derulării procedurii de mediu, anunţurile publice la depunerea solicitării de emitere a acordului de mediu şi pentru încadrarea proiectului au fost mediatizate prin: afişare la sediul Primăriei Orașului Năsăud, publicare în presa locală, afişare pe site-ul şi la sediul A.P.M. Bistriţa-Năsăud.

Nu s-au înregistrat observaţii/comentarii/contestaţii din partea publicului interesat până la această etapă de procedură.

**1. Caracteristicile proiectului:**

**a) dimensiunea și concepția întregului proiect**:

*- în momentul de faţă, pe amplasamentul studiat, în suprafață de 23866,00 m2, se află o bază sportivă care cuprinde: un teren de fotbal cu suprafaţa de 7079,96 m2, două terenuri de sport și fitness cu suprafaţa de 1201,66 m2, o pistă de atletism cu suprafaţa de 2048,90 m2, o tribună pentru spectatori cu suprafaţa de 360,00 m2 și o construcţie care adăposteşte spaţii pentru vestiare cu suprafaţa de 157,90 m2;*

*- prin proiect se propune reabilitarea şi dezvoltarea bazei sportive, după cum urmează:*

 *- recondiționarea terenului de fotbal și realizarea unor piste de atletism în jurul acestuia;*

 *- mutarea terenului de sport multifuncțional într-o zonă mai adecvată, pe amplasament;*

 *- desființarea tribunei existente și construirea unei tribune noi, P+E+Gradene, cu spații anexe (vestiare, sala de forță, spa, cabinet medical), sală multifuncțională; grupuri sanitare pentru public și spații libere pentru activități comerciale la etaj; gradene cu 2676 locuri pentru spectatori (2346 pe scaune și 330 locuri în picioare);*

 *- modernizarea construcției cu vestiare și transformarea ei într-un spațiu administrativ (mutarea vestiarelor în construcția amintită mai sus);*

 *- reabilitare spațiu pentru fitness – exterior;*

 *- realizarea unui spațiu carosabil și parcări pentru vizitatori – 55 locuri pentru autoturisme, 6 locuri pentru autoutilitare și 2 locuri pentru autocare;*

 *- realizare poartă de acces și casă portar;*

*- accesul în incinta obiectivului, auto și pietonal, se va face din prelungirea străzii Vasile Nașcu, str. Stadionului (zona cu parcări existente), de pe latura sudică a parcelei.*

*Bilanț teritorial:*

*Construcții: baza sportivă – 1693 m2, corp administrativ – 164 m2, casa portar – 32 m2;*

*Activități sportive: teren fotbal 105x68 m – 7140 m2, pistă atletism 4 benzi – 3282 m2, teren sport multifuncțional – 924 m2, spațiu fitness – 474 m2, loc de joacă – 912,5 m2, spațiu verde – 3926,87 m2;*

*Circulații: pietonale – 2534,58 m2, circulații auto și parcări – 2768,31 m2, punct gospodăresc – 16 m2;*

*- proiectul cuprinde părți de desființări în mare parte ale aleilor din incintă datorită reorganizării incintei și a faptului că se propun noi locuri de parcare în interiorul bazei și datorită faptului că trebuie asigurat accesul autospecialelor și autoutilitarelor în zona tribunei noi. De asemenea, se va demola tribuna existentă în baza sportivă pentru a se elibera amplasamentul și construi tribuna propusă prin proiect;*

***b) cumularea cu alte proiecte existente si/sau aprobate****:*

*- proiectul nu va avea impact cumulativ cu alte proiecte existente și/sau aprobate;*

***c) utilizarea resurselor naturale, în special a solului, a terenurilor, a apei şi a biodiversităţii****:*

*- suprafața de teren a amplasamentului studiat - baza sportiva “Progresul” - este de 23866,00 m2; pământul rezultat din săpăturile pentru obiectivele propuse se va transporta la depozite amenajate pentru aceste depozitări de pămant;*

*- alimentarea cu apă în timpul execuției se face din rețeaua publică existentă în zonă și pe amplasament (se estimează ca în timpul execuției să se utilizeze maxim 20 m3 de apă/zi pentru consumul menajer al muncitorilor, spălatul roților la ieșirea din șantier și alte proceduri tehnice specifice execuției) ;*

*- apele uzate menajere sunt evacuate prin intermediul canalizării interne și vor fi evacuate în rețeaua de canalizare menajeră a Orașului Năsăud;*

*- apele pluviale provenite de pe învelitoare sunt colectate cu ajutorul jgheaburilor și burlanelor și se vor deversa într-o rețea de incintă;*

*- apele pluviale provenite de pe suprafața parcărilor se consideră infestate cu hidrocarburi și necesită tratare prin intermediul unui separator de hidrocarburi cu debitul de 30 l/s. Apele rezultate sunt considerate convențional curate și se deversează în bazinul de retenție;*

*- toate apele pluviale de pe amplasament sunt colectate într-un bazin de retenție și pompate controlat în căminul de racord canalizare menajeră;*

*- alimentarea cu apă rece a instalației de irigat a spațiilor verzi propuse se va asigura de la bazinul de retenție apă pluvială care va fi suplimentat din rețeaua de alimentare cu apă a investiției cu ajutorul unei electrovane;*

*- pentru a putea acoperi necesarul de caldură se vor instala două centrale termice în condensație cu capacitatea de 60 kW/bucată. Consumnul maxim de gaz al unei centrale termice va fi de 7 m3/h, de la rețea;*

***d) cantitatea şi tipurile de deşeuri generate/gestionate****:*

*- deșeuri de tip menajer - se colectează în pubele închise și se evacuează periodic prin firma de salubritate;*

*- deșeuri din tipul execuției (moloz, polistiren/vată minerală, resturi de materiale care nu sunt evacuate de societatea de salubritate a orașului) - se colectează selectiv și se vor evacua de către firme specializate;*

**e) poluarea şi alte efecte negative:**

*Apa:*

*- în perioada de construcţie: nu se vor evacua ape uzate în apele de suprafaţă sau subterane, nu se vor manipula sau depozita deşeuri, reziduuri sau substanţe chimice, fără asigurarea condiţiilor de evitare a poluării directe sau indirecte a apelor de suprafaţă sau subterane;*

*- în perioada de funcţionare: indicatorii de calitate a apelor uzate menajere evacuate în reţeaua de canalizare a orasului se vor încadra în limitele prevăzute de HG 352/2005 – NTPA 002; se va verifica periodic etanşietatea şi integritatea reţelelor de captare, aducţiune, folosire şi evacuarea apelor uzate în scopul minimizării pierderilor de apa şi se va interveni prompt pentru remedierea eventualelor defecţiuni;*

*Aer:*

*- emisiile poluante, inclusiv zgomotul şi alte surse de disconfort, vor fi generate de utilajele şi mijloacele de transport, pe perioada de execuție a proiectului;*

*- autovehiculele şi utilajele folosite pentru executarea lucrărilor vor respecta condiţiile impuse prin verificările tehnice periodice;*

*În perioada de construcție*

*- depozitarea materialelor de construcţie şi a solului excavat se va face în zone special amenajate pe amplasament, fără a se afecta circulaţia în zona obiectivului;*

*- platforme betonate pentru depozitarea materialelor de construcţie şi pentru depozitarea temporară a deşeurilor generate;*

*- alimentarea cu carburanţi a mijloacelor de transport se va face de la staţii de distribuţie carburanţi autorizate, iar pentru utilaje alimentarea se va face numai cu respectarea tuturor normelor de protecţie mediului;*

*- se interzice poluarea solului cu carburanţi, uleiuri uzate în urma operaţiilor de staţionare, aprovizionare, depozitare sau alimentare cu combustibili a utilajelor şi a mijloacelor de transport sau datorită funcţionării necorespunzătoare a acestora;*

*- se va asigura controlul strict al transportului betonului/mortarului cu autovehicule, pentru prevenirea deversărilor accidentale pe traseu; spălarea benelor şi evacuarea apei cu ciment se va realiza în locuri special amenajate;*

*- se va asigura colectarea selectivă a deşeurilor rezultate în urma lucrărilor, depozitarea şi eliminarea acestora, în funcţie de natura lor, se va face prin firme specializate, conform prevederilor în vigoare;*

*- vor fi evitate lucrările care pot duce la degradări ale reţelelor supraterane sau subterane existente in zonă;*

*- apele uzate se vor trece printr-un separator de hidrocarburi înaintea deversării acestora la rețeaua de canalizare a orașului;*

***f) riscurile de accidente majore și/sau dezastre relevante pentru proiectul în cauză, inclusiv cele cauzate de schimbările climatice, conform informațiilor științifice:***

*- nu există riscuri de accidente majore și/sau dezastre, inclusiv cauzate de schimbările climatice;*

***g)******riscurile pentru sănătatea umană (de ex., din cauza contaminării apei sau a poluării atmosferice):***

*- pentru proiectul propus DIRECȚIA DE SĂNĂTATE PUBLICĂ BISTRIȚA-NĂSĂUD a emis Notificarea nr. 39 /05.03.2024, conform căreia proiectul este în conformitate cu prevederile din Normele de igienă și sănătate publică privind mediul de viață al populației, aprobate prin Ord. Ministrului Sănătății nr. 119/2014, cu modificările și completările ulterioare.*

*- vecinătățile amplasamentului sunt reprezentate de construcții cu destinația de locuire în mare parte dintre ele;*

*- în urma finalizării lucrărilor de execuție la aleile auto și pietonale – ultima fază a procedurii de execuție, se va trece la refacere zonelor verzi din incintă acolo unde ele au fost distruse prin lucrările de execuție la obiectivele de construcții din incintă, respectiv prin organizarea de șantier;*

*- suprafata spațiilor verzi amenajate va fi de 3926,87 m2 (16,45%), fără a lua în considerare terenul de fotbal.*

**2. Amplasarea proiectelor:**

**2.1** **utilizarea actuală şi aprobată a terenurilor:**

*- în baza Certificatului de urbanism nr. 182/08.11.2022, eliberat de Primăria Orașului Năsăud, prelungit până în 08.11.2024, amplasamentul este situat în intravilanul orașului Năsăud, în afara perimetrului de protecție a valorilor istorice și arhitectural-urbanistice, încadrat în: UTR 3, subzonele V1B – parcuri, grădini publice orășenești, scuaruri, fâșii plantate publice propuse și V1C – agrement, sport, recreere existentă, conform PUG în vigoare;*

*- în baza HCL nr. 48/30.04.2024, obiectivul „Reabilitare și dotare baza sportivă <Progresul> Năsăud, jud. Bistrița-Năsăud” s-a declarat de utilitate publică de interes local;*

**2.2 bogăţia, disponibilitatea, calitatea şi capacitatea de regenerare relative ale resurselor naturale, inclusiv solul, terenurile, apa şi biodiversitatea, din zonă şi din subteranul acesteia:**

*-**nu se vor exploata resurse naturale; biodiversitatea nu va fi afectată;*

**2.3****capacitatea de absorbţie a mediului natural, acordându-se o atenţie specială următoarelor zone:**

a) zone umede, zone riverane, guri ale râurilor: *proiectul nu este amplasat în astfel de zone;*

b) zone costiere şi mediul marin: *proiectul nu este amplasat în zonă costieră sau mediu marin;*

c) zonele montane şi forestiere: *proiectul nu este amplasat în astfel de zone;*

d) arii naturale protejate de interes naţional, comunitar, internaţional: *proiectul nu este amplasat în astfel de zone;*

e) zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică: *proiectul nu este amplasat în astfel de zone;*

f) zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri: *proiectul nu este amplasat într-o astfel de zonă;*

g) zonele cu o densitate mare a populației*:*

*- amplasamentul se află în zona centrală a orașului Năsăud, o zonă mixtă, cu locuire, servicii și învățământ, ce reprezintă o poziție optimă pentru acest tip de funcțiune propusă;*

*- asigurarea unei astfel de investiții poate rezolva și amplifica în parte sau integral necesarul de activități sportive din Năsăud;*

h) peisaje şi situri importante din punct de vedere istoric, cultural sau arheologic: *proiectul nu este amplasat în astfel de zone.*

**3. Tipurile și caracteristicile impactului potenţial:**

**a) importanța și extinderea spațială a impactului - de exemplu, zona geografică și dimensiunea populației care poate fi afectată**

*- impact local, numai în zona de lucru, pe perioada execuţiei obiectivului;*

**b) natura impactului**

*- pentru realizarea proiectului poate apărea un posibil impact redus, local, temporar, variabil și reversibil doar pe perioada de execuție a proiectului;*

**c) natura transfrontalieră a impactului**

 *- lucrările propuse nu au efecte transfrontaliere;*

**d) intensitatea și complexitatea impactului**

 *- impact redus, pe perioada execuției proiectului;*

**e) probabilitatea impactului**

 *- redusă, numai pe perioada execuției proiectului;*

**f) debutul, durata, frecvența și reversibilitatea preconizate ale impactului**

*- impactul asupra mediului este în general redus pe durata de execuție a proiectului (maxim 36 luni), de mică intensitate și reversibil;*

**g) cumularea impactului cu impactul altor proiecte existente și/sau aprobate**

*- proiectul nu se suprapune cu lucrările altui proiect existent și/sau aprobat;*

**h) posibilitatea de reducere efectivă a impactului**

*- nu se vor evacua ape uzate în apele de suprafaţă sau subterane, nu se vor manipula sau depozita deşeuri, reziduuri sau substanţe chimice, fără asigurarea condiţiilor de evitare a poluării directe sau indirecte a apelor de suprafaţă sau subterane;*

*- transportul materialelor de construcție se va realiza cu vehicule acoperite cu prelate şi pe drumuri care vor fi umezite;*

*- utilajele tehnologice vor respecta prevederile HG 332/2007 privind stabilirea procedurilor pentru aprobarea de tip a motoarelor destinate a fi montate pe maşini mobile nerutiere şi a motoarelor destinate vehiculelor pentru transportul rutier de persoane sau marfă şi stabilirea măsurilor de limitare a emisiilor gazoase şi de particule poluante provenite de la acestea, în scopul protecţiei atmosferei;*

*- depozitarea materialelor de construcţie şi a solului excavat se va face în zone special amenajate pe amplasament, fără a se afecta circulaţia în zona obiectivului;*

*- se vor amenaja platforme betonate pentru depozitarea materialelor de construcţie şi pentru depozitarea temporară a deşeurilor generate;*

*- alimentarea cu carburanţi a mijloacelor de transport se va face de la staţii de distribuţie carburanţi autorizate, iar pentru utilaje alimentarea se va face numai cu respectarea tuturor normelor de protecţie mediului;*

*- se interzice poluarea solului cu carburanţi, uleiuri uzate în urma operaţiilor de staţionare, aprovizionare, depozitare sau alimentare cu combustibili a utilajelor şi a mijloacelor de transport sau datorită funcţionării necorespunzătoare a acestora;*

*- se va asigura controlul strict al transportului betonului/mortarului cu autovehicule, pentru prevenirea deversărilor accidentale pe traseu; spălarea benelor şi evacuarea apei cu ciment se va realiza în locuri special amenajate;*

*- se va asigura colectarea selectivă a deşeurilor rezultate în urma lucrărilor, depozitarea şi eliminarea acestora, în funcţie de natura lor, se va face prin firme specializate, conform prevederilor în vigoare;*

*- vor fi evitate lucrările care pot duce la degradări ale reţelelor supraterane sau subterane existente in zonă;*

*- apele uzate se vor trece printr-un separator de hidrocarburi inaintea deversarii acestora la rețeaua de canalizare a orașului.*

**II. Motivele pe baza cărora s-a stabilit necesitatea neefectuării evaluării adecvate sunt următoarele:**

*- proiectul propus* ***nu intră sub incidența art. 28*** *din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări și completări prin Legea nr. 49/2011, cu modificările și completările ulterioare.*

**III. Motivele pe baza cărora s-a stabilit necesitatea neefectuării evaluării impactului asupra corpurilor de apă** **sunt următoarele:**

*- proiectul propus* ***nu******intră sub incidența prevederilor***[***art. 48***](https://lege5.ro/Gratuit/ge3demru/legea-apelor-nr-107-1996?pid=10135143&d=2019-01-17#p-10135143)***și***[***54***](https://lege5.ro/Gratuit/ge3demru/legea-apelor-nr-107-1996?pid=10135178&d=2019-01-17#p-10135178)*din Legea apelor nr. 107/1996, cu modificările și completările ulterioare.*

**Condiţii de realizare a proiectului**:

*1. Se vor respecta prevederile O.U.G. nr. 195/2005 privind protecţia mediului, cu modificările şi completările ulterioare.*

*2. Materialele necesare pe parcursul execuţiei lucrărilor vor fi depozitate numai în locuri special amenajate, astfel încât să se asigure protecţia factorilor de mediu. Se interzice depozitarea necontrolată a deşeurilor.*

*3. Pe parcursul execuţiei lucrărilor se vor lua toate măsurile pentru prevenirea poluărilor accidentale, iar la finalizarea lucrărilor terenul afectat de lucrări se va aduce la starea iniţială.*

*4. Mijloacele de transport şi utilajele folosite vor fi întreţinute corespunzător, pentru reducerea emisiilor de noxe în atmosferă şi prevenirea scurgerilor accidentale de carburanţi/lubrifianţi.*

*5. Se va asigura în permanenţă stocul de materiale şi dotări necesare pentru combaterea efectelor poluărilor accidentale (materiale absorbante pentru eventuale scurgeri de carburanţi).*

*6. La încheierea lucrărilor se vor îndepărta atât materialele rămase neutilizate, cât şi deşeurile rezultate în timpul lucrărilor. Deşeurile de construcţie şi deşeurile menajere vor fi transportate şi depozitate prin relaţie contractuală cu operatorul de salubritate din zonă, iar deşeurile valorificabile se vor preda la societăţi specializate, autorizate pentru valorificarea lor.*

*7. Se interzice accesul de pe amplasament pe drumurile publice cu utilaje şi mijloace de transport necurăţate. Titularul activităţii are obligaţia asigurării cu instalaţiile necesare acestui scop - instalaţii de spălare şi sistem colector de ape uzate.*

*8. În scopul conservării și protejării speciilor de plante și animale sălbatice terestre, acvatice și subterane, prevăzute in anexele nr. 4 A si 4 B din OUG 57/2007 cu modificările și completările ulterioare, care trăiesc în afara ariilor naturale protejate, sunt interzise:*

*a) orice formă de recoltare, capturare, ucidere, distrugere sau vătămare a exemplarelor aflate în mediul lor natural, în oricare dintre stadiile ciclului lor biologic;*

*b) perturbarea intenționată în cursul perioadei de reproducere, de creștere, de hibernare și de migrație;*

*c) deteriorarea, distrugerea și/sau culegerea intenționată a cuiburilor și/sau ouălor din natură;*

*d) deteriorarea si/sau distrugerea locurilor de reproducere ori de odihnă;*

*e) recoltarea florilor și a fructelor, culegerea, tăierea, dezrădăcinarea sau distrugerea cu intenție a acestor plante în habitatele lor naturale, în oricare dintre stadiile ciclului lor biologic;*

*f) deținerea, transportul, vânzarea sau schimburile în orice scop, precum și oferirea spre schimb sau vânzare a exemplarelor luate din natura, în oricare dintre stadiile ciclului lor biologic.*

*9. La execuția lucrărilor se vor respecta întocmai cele menționate în memoriul de prezentare (date, parametrii), justificare a prezentei decizii.*

*10. La finalizarea investiţiei, titularul va notifica Agenţia pentru Protecţia Mediului Bistriţa-Năsăud şi Comisariatul Judeţean Bistrița-Năsăud al Gărzii Naționale de Mediu pentru verificarea conformării cu actul de reglementare.*

**Prezenta decizie este valabilă pe toată perioada de realizare a proiectului, iar în situația în care intervin elemente noi, necunoscute la data emiterii prezentei decizii sau se modifică condițiile care au stat la baza emiterii acesteia, titularul proiectului are obligația de a notifica autoritatea competentă emitentă.**

Orice persoană care face parte din publicul interesat și care se consideră vătămată într-un drept al său ori într-un interes legitim se poate adresa instanței de contencios administrativ competente pentru a ataca, din punct de vedere procedural sau substanțial, actele, deciziile ori omisiunile autorității publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ [nr. 554/2004](https://lege5.ro/Gratuit/gu3dsojy/legea-contenciosului-administrativ-nr-554-2004?d=2019-01-10), cu modificările și completările ulterioare.

Se poate adresa instanței de contencios administrativ competente și orice organizație neguvernamentală care îndeplinește condițiile prevăzute la art. 2 din Legea nr. 292/2018 privind evaluarea impactului anumitor proiecte publice și private asupra mediului, considerându-se că acestea sunt vătămate într-un drept al lor sau într-un interes legitim.

Actele sau omisiunile autorității publice competente care fac obiectul participării publicului se atacă în instanță odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

Înainte de a se adresa instanței de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice și private asupra mediului au obligația să solicite autorității publice emitente a deciziei prevăzute la art. 21 alin. (3) sau autorității ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoștința publicului a deciziei.

Autoritatea publică emitentă are obligația de a răspunde la plângerea prealabilă prevăzută la art. 22 alin. (1), în termen de 30 de zile de la data înregistrării acesteia la acea autoritate.

Procedura de soluționare a plângerii prealabile prevăzută la art. 22 alin. (1) este gratuită și trebuie să fie echitabilă, rapidă și corectă.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice și private asupra mediului și ale Legii [nr. 554/2004](https://lege5.ro/Gratuit/gu3dsojy/legea-contenciosului-administrativ-nr-554-2004?d=2019-01-10), cu modificările și completările ulterioare.

DIRECTOR EXECUTIV,

biolog-chimist Sever Ioan ROMAN

 ŞEF SERVICIU ŞEF SERVICIU

 AVIZE, ACORDURI, AUTORIZAŢII, CALITATEA FACTORILOR DE MEDIU,

 ing. Marinela Suciu ing. Anca Zaharie

 ÎNTOCMIT, ÎNTOCMIT,

 ing. Cornelia Vrăsmaş geograf Alina Mureșan

 AGENȚIA PENTRU PROTECȚIA MEDIULUI BISTRIȚA-NĂSĂUD

Strada Parcului, nr. 20, Bistrița, jud. Bistrița-Năsăud, Cod poștal 420035

Tel.: +4 0263224064 Fax: +4 0263223709 e-mail: office@apmbn.anpm.ro website: <http://apmbn.anpm.ro>

|  |
| --- |
| Operator de date cu caracter personal, conform Regulamentului (UE) 2016/679 |